અમદાવાદ મહાનગરપાલિકા સંચાલિત પ્રાથમિક શાળાઓની ખાનગી મેનેજમેન્ટ ગ્રૂપ તરફથી માગણી કર્યા બાદ ગુજરાત સરકારે રાજ્યમાં આ પ્રકારના ગ્રૂપ્સ દ્વારા માગણી થાય ત્યાં અને તે સરકારી પ્રાથમિક શાળાઓનું સંચાલન સોંપવા અંગેની પોલિસી તૈયાર કરી છે. ૧૧મી ઓક્ટોબર-૨૦૧૧ના રોજ અમદાવાદ કોર્પોરેશનના પત્રને આધારે તૈયાર કરવામાં આવેલી આ પોલિસીનો ઘટસ્ફોટ કરતાં શિક્ષણ વિભાગના એક ઉચ્ચ અધિકારીએ કહ્યું કે, ''પ્રસ્તાવિત પોલિસીનો મુસદ્દો તૈયાર છે. મુખ્યમંત્રીની મંજૂરી મળે એટલી જ વાર છે. જૂન-૨૦૧૨થી નવા શૈક્ષણિકસત્રથી તેનો અમલ થાય તે લક્ષ્યાંક સાથે સરકાર આગળ વધી રહી છે. જેની અસર રાજ્યની ૩૨,૭૦૦ પ્રાથમિક શાળાઓ, ૨,૨૦,૦૦૦ શિક્ષકો અને અંદાજે એક કરોડથી વધુ અભ્યાસરત ગરીબ વિદ્યાર્થીઓને થશે ! જો બધું જ સમુસુતરું પાર ઉતરશે તો દેશમાં સરકારી પ્રાથમિક શિક્ષણમાં ખાનગી મેનેજમેન્ટ દાખલ કરનાર ગુજરાત પ્રથમ રાજ્ય બનશે. ''